| **Anacardium occidentale** |
| --- |
| Vakarinis anakardis (Anacardium occidentale)Vakarinis anakardis (*Anacardium occidentale*) |
| Mokslinė klasifikacija |
| 

|  |  |
| --- | --- |
| Karalystė: | Augalai  *( Plantae)* |
| Skyrius: | Magnolijūnai  *( Magnoliophyta)* |
| Klasė: | Magnolijainiai  *( Magnoliopsida)* |
| Eilė: | Muileniečiai  *( Sapindales)* |
| Šeima: | Anakardiniai  *( Anacardiaceae)* |
| Gentis: | Anakardis  *( Anacardium)* |
| Rūšis: | Vakarinis anakardis  *( Anacardium occidentale)* |

 |

**Vakarinis anakardis** (*Anacardium occidentale*) – anakardinių (*Anacardiaceae*) šeimos visžalis medis. Rūšis kilusi iš Brazilijos, bet dabar auga daugelyje tropinių kraštų (Indijoje, Pietryčių Azijoje, Vakarų ir Rytų Afrikoje, Irane). Auginamas daugiausiai dėl sėklų – **anakardžio riešutų**.

Pavadinimas
-----------

Daugelyje pasaulio kalbų augalas vadinamas *kažu, kešju* – šis pavadinimas kilo iš tupių kalbų žodžio *acajú*, reiškiančio „save užauginantis riešutas".

Aprašymas
---------

Tai nedidelis, 10-12 m aukščio medis, dažnai netaisyklingu kamienu ir labai plačia laja. Lapai apie šaką išsidėstę spirališkai, ovalūs, odiški, lygiakraščiai, 4-22 cm ilgio ir 2-15 cm pločio. Žiedai susitelkę iki 26 cm ilgio šluotelėje, smulkūs, žalsvi (vėliau parausta), 7-15 mm ilgio vainiklapiais. Subrandina netikrąjį vaisių – anakardį. Jis yra ovalus arba kriaušiškas, 5-11 cm ilgio, raudonos arba geltonos spalvos. Jis yra valgomas, pasižymi saldžiu kvapu ir skoniu. Minkštimas labai sultingas, o odelė plona, todėl anakardžių vaisių praktiškai neįmanoma transportuoti. Vaisiaus viršūnėje susidaro „tikrasis" vaisius, vadinamas „anakardžio riešutu". Tai lenktas, iš dviejų skiltelių sudarytas sausasis kaulavaisis, jo viduje yra sėkla. Šviežiose sėklose gausu odos alergiją sukeliančios anakardžio rūgšties, tačiau pakepinti anakardžio „riešutai" yra tinkami valgymui.

Didžiausias pasaulyje vakarinio anakardžio medis auga Brazilijoje, Natalio mieste (užima 7500 m² plotą).

Naudojimas
----------

Iš anakardžio sulčių gaminami gaivūs tropiniai gėrimai ir kokteiliai, o Goa – alkoholinis gėrimas. Malaizijoje anakardžio lapai dedami į salotas. Anakardžio „riešutai" valgomi sūdyti, su cukrumi arba su šokoladu, jų dedama į konditerinius gaminius.

Produkcija
----------

Per metus pasaulinė anakardžių produkcija siekia beveik 790 000 tonų (2018 m. duomenys). Per 2008–2018 m. laikotarpį produkcija išaugo trečdaliu. Daugiausiai anakardžių užauginama Vakarų Afrikoje (daugiau nei trečdalis viso pasaulinio kiekio; ypač daug Dramblio Kaulo Krante), Indijoje, Vietname. Didžioji dalis produkcijos eksportuojama, daugiausiai į JAV, Vokietiją, Didžiąją Britaniją, Australiją, Kanadą, Prancūziją ir kitur.

| Tūkstančiai tonų (2020 m.) |
| --- |
| 1 | Dramblio Kaulo Kranto vėliava Dramblio Kaulo Krantas | 848 |
| 2 | Indijos vėliava Indija | 772 |
| 3 | Vietnamo vėliava Vietnamas | 348 |
| 4 | Burundžio vėliava Burundis | 300 |
| 5 | Filipinų vėliava Filipinai | 255 |
| 6 | Tanzanijos vėliava Tanzanija | 232 |
| 7 | Benino vėliava Beninas | 190 |
| 8 | Malio vėliava Malis | 173 |
| 9 | Burkina Faso vėliava Burkina Fasas | 162 |
| 10 | Bisau Gvinėjos vėliava Bisau Gvinėja | 160 |
|  | Iš viso pasaulyje | 4181 |
|

Maistinė vertė
--------------

100 g šviežių anakardžio „riešutų" yra: 43,85 g augalinių riebalų, 30,19 g angliavandenių, 18,22 g baltymų, vitaminų B5, B6, B1, B3, C, mangano, fosforo, magnio, cinko ir kt.

Galerija
--------

* PožymiaiPožymiai
* ŽiedaiŽiedai
* MedisMedis
* VaisiaiVaisiai
* Kepinti riešutaiKepinti riešutai
* Didžiausias medis pasaulyjeDidžiausias medis pasaulyje

Šaltiniai
---------

1. ↑  Nuts & Dried Fruits Statistical Yearbook 2017/2018 Archyvuota kopija 2018-11-11 iš Wayback Machine projekto. The International Nut and Dried Fruit Council Foundation
2. ↑

Nuorodos
--------

* Straipsnis su nuotraukomis apie anakardžių riešutų apdirbimą (delfi.lt, 2012-03-17)